Diari Oficial de la Generalitat Valenciana


Sumari del DOGV 5655, del 07-12-2007 (2007/14085)

RESOLUCIÓ de 3 de desembre de 2007, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga plantejada per al personal al qual li és d'aplicació el Conveni Col·lectiu laboral per a les empreses que tinguen adjudicat per mitjà de contracte amb alguna administració pública la gestió de residències de la tercera edat, centres de dia, residències maternoinfantils i servicis d'ajuda a domicili de titularitat pública a la Comunitat Valenciana, el nombre de treballadors afectats per la vaga es xifra en prop de 5.000.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2007/12/03/(1)/dof/vci/html**

### Dades del document

Número de DOGV
:   5655

Data del DOGV
:   07-12-2007

Secció del DOGV
:   I. DISPOSICIONS GENERALS

Número del document
:   2007/14019


Data del document
:   03-12-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * protecció maternal i infantil
    * vaga
    * dret de vaga
    * ajuda a domicili
    * equipament social
    * servei social
    * tercera edat
    * legislació

RESOLUCIÓ de 3 de desembre de 2007, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga plantejada per al personal al qual li és d'aplicació el Conveni Col·lectiu laboral per a les empreses que tinguen adjudicat per mitjà de contracte amb alguna administració pública la gestió de residències de la tercera edat, centres de dia, residències maternoinfantils i servicis d'ajuda a domicili de titularitat pública a la Comunitat Valenciana, el nombre de treballadors afectats per la vaga es xifra en prop de 5.000. [2007/14657]  
Vist l'escrit de comunicació de vaga de data 30 de novembre de l'enguany, subscrit per Arturo León López, en representació del sindicat CC.OO-PV, que anuncia convocatòria de vaga plantejada en totes les activitats laborals, funcionals i estatutàries exercides pel personal al qual li és d'aplicació el Conveni Col·lectiu laboral per a les empreses que tinguen adjudicat per mitjà de contracte, amb alguna administració pública, la gestió de residències de la tercera edat, centres de dia, residències maternoinfantils i servicis d'ajuda a domicili de titularitat pública a la Comunitat Valenciana, i que es xifra en prop de 5000 el nombre de treballadors afectats, durant els dies i les hores que es ressenyen a continuació:.  
Dies 10, 11, 12 i 13 de desembre de 2007 des de les 11.00 fins a les 12.00 hores de cada un d'ells.  
Dia 14 de desembre de 2007, des de les 00.00 fins a les 24.00 hores.  
I havent complit el preavís preceptiu establit en la legislació vigent.  
Atés que s'ha intentat la mediació del Tribunal d'Arbitratge Laboral, sense que s'haja arribat a acord, en la vista realitzada el dia 26/11/2007.  
Atés que el sector d'activitat on es planteja la convocatòria de vaga oferix un servici assistencial en sectors de població requerits d'una especial atenció per la societat en general i els poders públics en particular.  
Atés que la Llei 5/1997, de 25 de juny, de la Generalitat Valenciana, per la qual es regula el sistema de servicis socials en l'àmbit de la Comunitat Valenciana, atribuïx a l'administració autonòmica, a través de la conselleria de Benestar Social, tant l'autorització de funcionament dels centres de servicis socials com l'establiment dels mínims de qualitat que han de complir tots els centres, a fi de garantir les condicions dignes i adequades d'estos.  
Els centres i servicis afectats per la vaga, excepte el servici d'ajuda a domicili que és de caràcter general i competència de les corporacions locals, són de caràcter especialitzat, i presten servicis d'atenció a persones majors dependents i dones i xiquets en situació de risc social.   
Estos centres i servicis estan regulats en la Llei 5/1997, de 25 de juny esmentada i, si és el cas, en la normativa específica corresponent: Ordre de 4 de febrer de 2005 de la conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors (DOGV núm. 4945, de 14/02/2005), per a centres residencials i centres de dia, i l'annex V de l'Ordre de 9 d'abril de 1990, sobre registre, autorització i acreditació dels servicis socials a la Comunitat Valenciana (DOGV.1241), per a les residències maternoinfantils.  
Així, les característiques generals dels centres i servicis afectats d'acord amb la seua normativa específica, són els següents:  
- Servici d'ajuda a domicili: Atenció de caràcter domèstic, psicològic, rehabilitador, social, personal i educatiu, quan la situació individual o familiar siga d'especial necessitat, procurant la permanència de la persona en el seu nucli familiar o de convivència d'origen. El servici inclou treballs generals d'atenció en la llar de caràcter domèstic, treballs d'atenció personal relacionats amb l'atenció de necessitats bàsiques i instrumentals de la vida diària, de caràcter socioeducatiu i d'atenció especialitzada a persones dependents.   
- Centres de dia per a persones majors dependents: Destinats a oferir un programa d'atenció diürna especialitzat a persones que necessiten d'ajuda per a la realització de les activitats bàsiques i/o instrumentals de la vida diària. Els seus objectius són mantindre i o millorar les funcionalitats dels usuaris i servir de suport a la família, per mitjà de la provisió d'un recurs que possibilite la vida sociolaboral dels seus membres.  
- Residències de persones majors dependents: Destinades a oferir allotjament estable, així com atenció social, suport en la realització de les activitats de la vida diària, atenció sanitària, rehabilitació de les capacitats i atenció geriàtrica integral en funció del nivell de dependència dels seus usuaris.  
- Residències maternoinfantils: Centres d'allotjament dirigits a suplir la llar familiar per a mares i xiquets, facilitant condicions de normalització social, suport a la integració laboral i a l'autonomia personal. Oferixen assistència completa de caràcter tutelar en totes les activitats quotidianes.  
Vist que la competència per a establir les mesures necessàries per al funcionament del servici públic, establida en l'article 10 del Reial Decret Llei 17/1977, de 4 de març, correspon al Consell de la Generalitat Valenciana i per delegació a esta conselleria, segons el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Economia, Hisenda i Ocupació, i d'acord amb el que establixen els articles 28.2, 148.1.5. i 149.1.7. de la Constitució Espanyola i l'article 51.1 de l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, així com l'article 2n, 1 del Reial Decret 4105/82 de 29 de desembre i el seu annex I sobre transferències de funcions i servicis de l'administració de l'Estat a la Generalitat Valenciana en matèria de Treball.  
Vist que s'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, tal com ha assenyalat la important sentència del Tribunal Constitucional de 8 d'abril de 1981, desplegada posteriorment, entre altres, per les sentències 26 i 33/81, 51 i 53/86, 27/89 i 43/90, en concordança amb el RDL 17/97 de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
En la mesura que la destinatària i creditora dels servicis afectats per la vaga és la comunitat sencera i que estos són al mateix temps essencials per a esta, aquella no pot imposar el sacrifici dels interessos dels destinataris dels servicis esmentats, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com essencial signifique la supressió d'este dret per als treballadors ocupats en eixe servici, sinó només l'adopció de les garanties necessàriess per al seu manteniment; finalment s'assenyala que si la vaga ha de mantindre una capacitat de pressió suficient com per a aconseguir els seues objectius enfront de l'empresa, en principi destinatària del conflicte, no se li ha d'afegir la pressió addicional del dany innecessari que patix la comunitat com a usuària dels servicis públics.  
Vist que d'acord amb doctrina constitucional reiterada, la naturalesa essencial d'un servici, ho és, no tant per la naturalesa de l'activitat que es realitza, sinó per la dels interessos a la satisfacció dels quals es dirigix la prestació de què es tracta, han de ser essencials els béns i interessos satisfets, perquè el servici siga essencial, la qual cosa ens situa en el lliure gaudi dels béns constitucionalment protegits, que en l'àmbit en què es concreta esta resolució, es traduïx en el que disposa l'article 9.2 de la Constitució Espanyola, que imposa als poders públics el deure de promoure les condicions perquè la llibertat i la igualtat de l'individu i els grups en què s'integren siguen reals i efectives i de remoure els obstacles que impedisquen o dificulten la seua plenitud. També l'article 39 obliga els poders públics a assegurar la protecció social, econòmica i jurídica de la família, la protecció integral dels fills i de les mares, assegurant als xiquets la protecció prevista en els acords internacionals que vetlen pels seus drets. D'altra banda, l'article 50 obliga, així mateix, els poders públics a promoure el benestar de la tercera edat per mitjà d'un sistema de servicis socials que atendran els seus problemes específics de salut, vivenda, cultura i oci.  
Vist que l'atenció que presta el personal afectat per la vaga en els centres es pot estimar, en la mesura que afecta els drets mencionats, com un servici essencial per a la comunitat, de necessitat inajornable i que el legítim exercici del dret a vaga no ha d'implicar en cap concepte risc per a les persones afectades per este servici. Per tant, tenint en compte la doctrina del Tribunal Constitucional, en concret en Sentència de 3 d'abril de 1981, dins dels termes constitucionals cal limitar el dret de vaga dels treballadors per a garantir la prestació del que en este concret supòsit s'estima com a servicis públics d'inajornable necessitat, però només aquells la falta de prestació dels quals puga ocasionar als seus usuaris un deteriorament en els seus drets constitucionalment protegits, per la qual cosa s'exigix una valoració restrictiva per part de l'autoritat laboral, de manera que no es veja lesionat el dret a la vaga.  
Vist que el dret que assistix les persones de la tercera edat i les mares i xiquets en situació de risc social a rebre l'atenció adequada i la conseqüent prestació de servicis necessaris no pot determinar-se de forma apriorística, sinó després d'una valoració i ponderació dels béns i drets afectats, de l'àmbit personal, funcional o territorial de la vaga, de la seua duració i la resta de circumstàncies que concorren per a aconseguir el major equilibri entre el dret de vaga i aquells altres béns que el mateix servici essencial satisfà. (Sentència del Tribunal Superior de Justícia de Madrid de 12-11-1997, núm.: 1147/1997).  
Vist que els col·lectius atesos en els centres i servicis afectats per la vaga, en la seua majoria, necessiten d'atenció integral, continuada, personal i multidisciplinar, en ser persones amb un deteriorament de les seues capacitats funcionals i cognitives derivades de l'edat i de la seua situació de dependència, o derivades de la seua situació psicosocial o sociofamiliar, que necessiten de la continuïtat dels servicis, cal, per tant, establir uns servicis mínims que garantisquen una adequada atenció dels usuaris durant la vaga.  
Vist que si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i que ha d'haver una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris, (SSTC 51/86, 53/86, i 123/90, entre altres).  
De tot això es conclou que en l'adopció de les mesures necessàries per a assegurar el funcionament dels servicis, segons establix el paràgraf segon de l'article 10 del RD 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment del servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense arribar al nivell de rendiment habitual, ni assegurar el seu funcionament normal. El Tribunal Constitucional establix que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment.  
Vist això, la situació del col·lectiu dels afectats per la vaga, així com el concret nivell d'atenció requerit i l'especial situació de desemparament que patixen les persones afectades per la suspensió de la prestació del servici, i tenint en compte, així mateix, que en la fixació dels servicis mínims no s'ha d'impedir ni menyscabar l'exercici del dret de vaga.  
Vist que en la present resolució s'han complit totes les prescripcions legals de caràcter general, així com les específiques reguladores de matèria concreta, resolc  
Primer  
Als efectes previstos en l'apartat 2n de l'article 10é del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials mínims que haurà de prestar el personal afectat mentre dure la situació de vaga, tenint en compte la tipologia de centres i servicis afectats, en els termes que a continuació s'especifiquen:   
1. Servici d'ajuda a domicili:   
S'establixen com a servicis mínims els servicis d'atenció personal relacionats amb l'atenció de necessitats bàsiques de la vida diària i els d'atenció especialitzada a persones dependents.   
En tractar-se de servicis prestats en el domicili que són competència de les corporacions locals, estes establiran els usuaris que segons el seu perfil de dependència i/o discapacitat hagen de rebre el servici.  
2. Centres de dia per a persones majors dependents:  
S'establixen com a servicis mínims el servici de transport quan siga prestat directament per l'adjudicatari, i la totalitat de la plantilla corresponent, per a les categories d'ATS/DUE, auxiliar d'infermeria, ajudant de residència/servicis, cuiners i subalterns.  
3. Residències de persones majors dependents:  
S'establix com a servicis mínims la plantilla establida per als dies festius, és a dir, es manté a tots els efectes la mateixa plantilla que la resta dels dies en les categories d'ATS/DUE, auxiliar d'infermeria, ajudant de residència, cuiners i subalterns.  
Per als centres residencials que disposen de places de centre de dia, s'establix com a servicis mínims per als usuaris d'este tipus, el servici de transport quan siga prestat directament per l'adjudicatari i la plantilla fixada per a les estades de centre de dia en els corresponents plecs, per a les categories esmentades en el paràgraf anterior.  
4. Residències matern-infantils:   
S'establixen com a servicis mínims:  
Per als aturs parcials  
director/a   
2 Educadors/res  
1 auxiliar de servicis  
Cuiner/cuinera d'acord amb la seua jornada normal  
Per al dia 14   
director/a, 60% de la seua jornada  
4 Educadors/res amb la distribució següent per torn, 2 matí, 1 vesprada 1 nit.  
3 auxiliars de servicis amb la distribució següent per torn, 1 matí, 1 vesprada 1 nit.  
Cuiner/cuinera d'acord amb la seua jornada normal  
Als centres, una vegada escoltat el Comité de Vaga, correspondrà l'aplicació d'estos servicis, amb els mitjans personals estrictament necessaris per a assegurar la seua prestació en condicions de màxima seguretat, i es responsabilitzaran tant l'empresa com el Comité de Vaga del compliment d'estos servicis essencials mínims  
Segon  
Els servicis essencials establits en la present resolució, no podran ser pertorbats per alteracions o aturs del personal designat per a la seua prestació. En cas de produir-se seran considerats il·legals i els que els ocasionen incorreran en responsabilitat, que els serà exigida d'acord amb l'ordenament jurídic vigent.  
El que disposa el paràgraf anterior no suposarà cap limitació dels drets que la normativa reguladora de la vaga reconega al personal en la dita situació no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.  
Tercer  
Que es notifique la present resolució al sindicat convocant, al Comité de Vaga, a les associacions empresarials afectades i a la conselleria de Benestar Social  
Quart  
La present resolució tindrà efectes immediats des de la data de notificació a les parts interessades.  
Que s'advertisca amb la notificació a les parts que la present resolució és definitiva en via administrativa i contra ella es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de deu dies següents a la notificació, de conformitat amb el que disposen els articles 114 i següents que establix el procediment per a la protecció dels drets fonamentals de la persona en la Llei 29/1998, de 13 de juliol, Reguladora de la Jurisdicció Contenciosa Administrativa (BOE 167, de 14/07/1998).  
València, 3 de desembre de 2007.- El director general de Treball, Cooperativisme i Economia Social: (p.d. Resolució d'11.04.2001): Román Ceballos Sancho.


Còpia Permalink ELI